- Der er lukket ned for den demokratiske debat, tordner kritiker.

Kvotekongens kæmpeprojekt i Skagen vakler . Kommunens ansvarlige udvalg havde ellers sagt god for Henning Kjeldsen, der har investeret en anseelig del af sin milliardformue i kommende byggerier på havnen i Skagen, og dispenseret et 34 meter højt tårn. Men den går ikke for Venstre, skriver Kanalfrederikshavn.dk . Du kan se billeder af projekterne HÉR . Projektet er tidligere kritiseret heftigt for ikke at have tilknyttet arkitekter. Henning Kjeldsen har således entreret med lokale Trigon og sammen med dem fremlagt adskillige tegninger for planerne. Planer som ikke vækker udelt begejstring. Blandt andre TV-vært og arkitekt Ane Cortsen er kritisk, der i en kommentar i Berlingske kaldte det "en decideret katastrofe." Overfor Nordjyske uddybede hun og sagde, hun var "rystet" over, at man ikke havde en arkitekt. - Jeg kan ikke som arkitekt på nogen måde forstå byggeriet. Tegningerne virker tilfældige og uden hele det forarbejde, som en arkitekt ville lave, sagde Ane Cortzen. Nu er det altså demokratiet, der bliver langet ud efter. - Det er fuldstændig hul i hovedet, raser Venstres enlige medlem af Plan- og Miljøudvalget, Peter Sørensen til lokalmediet Kanal Frederikshavn. Vil have Kjeldsen til at lave ny lokalplan Han er, ligesom Ane Cortzen, ikke imponeret over, at Plan- og Miljøudvalget kun er blevet præsenteret for tre "ingeniørtegninger". V-politikeren vil derfor have en VVM-redegørelse og en ny lokalplan, fordi bygningerne vil få "en betydelig indvirkning på hele havnens trafikafvikling og miljø." Det er langt fra nok med dispensationer for den nuværende lokalplan. Hans ændringsforslag blev dog stemt ned af Socialdemokratiet, og derfor mener han, borgmesterpartiet har "lukket den demokratiske debat." Kommunen mener, ifølge Peter Sørensen, at den nuværende lokalplan fra 2009 stadig kan bruges. Derfor har Peter Sørensen krævet sagen i byrådet. Tårnet med skorstenen på 34 meter var den ene af to dispensationer til gigaprojektet på havnen. Den anden, en dispensation til en gangbro mellem bygningerne, blev der sagt nej til. Borgmester om kritik: - Lidt i 11. time Overfor TV2 Nord er Birgit S. Hansen(S), borgmester i Frederikshavn, fuldt orienteret om Peter Sørensens kritik, og at han har udnyttet sin standsningsret. Hun er dog noget overrasket over kritikken går mod hende, partiet og "den demokratiske proces." - Man må gerne have en anden holdning og standsningretten er helt efter bogen, selvom det er relativt sent i processen, siger hun. - Til gengæld er det med at gå efter hinanden og om noget er demokratisk eller ej, her i 11. time, lidt noget underligt noget, fortsætter borgmesteren. Hun understreger at hun er helt tryg ved processen er foregået efter bogen i forvaltningen. - Vi har lavet en lokalplan, der sætter rammen og jeg er helt tryg ved det vi har set fra manden (Henning Kjeldsen, red.), slutter Birgit S. Hansen.